arnastofnun/IGC-2024 huggingface dataset:
Tilgangsleysi

Enn einn tilgangslausi matstaðurinn, í bakhúsi við Laugaveg 55. Vín og skel býður daufa matreiðslu og verðleggur hana dýrt, 5800 krónur þríréttað, litlu lægra en Sjávarkjallarinn, svipað og Tjörnin og Primavera, dýrari en Þrír Frakkar. Saltfiskur var bara saltur fiskur með frönskum kartöflum, rauðkáli og grænmetisteningum. Humar var óvenju smár og langeldaður. Humar- og kúskeljafroða var bara froða. Bezt var fjölbreytt sjávarréttasúpa, kostaði aðeins 1250 krónur í hádeginu. Hvíttaður kjallari með óbrjótanlegum vínglösum og svörtum borðdúkum býður öll borðvín í glasatali.
Borðstofan okkar

Þegar ég kem þreyttur af hestbaki og nenni ekki að elda, verður oftast fyrir mér Kínahúsið. Þar er aldrei fullt, þótt þar sé bezti Kínamatur landsins, notaleg stofa og róandi tónlist frá Singapúr. Þar kostar tæpar 2000 krónur að borða súpu og fimmréttaðan mat, sem kemur ekki upp úr hitakössum, heldur er séreldaður fyrir hvert borð. Þetta kostar þriðjung af verði Víns og skeljar og skilur eftir þægilegri tilfinningu, þegar haldið er heim. Stundum er svo fátt í Kínahúsinu, að ætla mætti að þetta sé borðstofan okkar Kristínar.
Mislægt við Kringlu

Nýr meirihluti í Reykjavík ætlar að losna við steinbarn Reykjavíkurlistans, hin víðáttumiklu gatnamót Miklubrautar og Kringlumýrarbrautar í tvívíðum fleti. Nýr meirihluti ætlar að gera þessi gatnamót mislæg eða þrívíð, svo að umferð geti orðið þar hindrunarlaus. Hingað til hefur mikil mengun orðið af bílum, sem bíða við ljós og eyða síðan miklu benzíni við að komast á ferð að nýju. Þetta ánægjulega verk á að klára á kjörtímabilinu. Ekki er þó allt gott í málefnasamningnum, þar er til dæmis gert ráð fyrir íbúðum við olíubirgðastöðina í Örfirisey.
Trúarleg opinberun

Einkennilegast við stjórn Reykjavíkurlistans á síðasta kjörtímabili voru sinnaskipti hans í mislægum gatnamótum. Eftir að hafa byggt gagnleg mót af því tagi víða við Miklubraut, Hafnarfjarðarveg og Reykjanesbraut, fékk hann hland fyrir hjartað, þegar seint og um síðir kom röðin að horninu við Kringluna. Þá fundu Reykjavíkurlistinn og arfaflokkar hans skyndilega allt til foráttu slíkum gatnamótum. Þeir virtust hafa fengið trúarlega opinberun eins og Páll postuli á fjallinu. Þetta mál dugði til að fella fimmta mann Samfylkingarinnar og þar með meirihlutann.
Að elta fyrirtæki

Sú firra sameinar meirihlutann og minnihlutann í Reykjavík að draga megi úr umferð með því að sameina atvinnu- og íbúðahverfi, því að þá muni fólk ekki þurfa að fara á bíl í vinnu. Samkvæmt þessu fékk vinur minn sér íbúð í göngufjarlægð frá fyrirtækinu sínu. Þremur vikum síðar flutti það í hinn enda borgarinnar og íbúðarkaupin voru þá til einskis orðin. Á hann að fara aftur í skipti á íbúðum vegna þessa? Svo umsvifamikið og áhættusamt er að skipta um húsnæði, að líta má á það sem ónothæfa hugsjón, að fólk elti fyrirtækin sín til að þurfa ekki að nota bíl.
Hvalkjötsfjallið

Japanir eru hvattir til að snæða meiri hval, því að afurðir “vísindaveiða” seljast ekki á heimamarkaði. Ungt fólk borðar ekki hval og gamlingjar deyja smám saman út. Japanska fiskveiðiráðið hefur komið á fót Geishoku Labo, heildsölu með hvalkjöt til að dreifa því víðar um landið. Undanfarin ár hefur hvalkjöt hlaðist upp í frystigeymslum og nemur nú um 6000 tonnum. Mikið er í húfi, því að fyrirsjáanlegt er, að hefðbundnar hvalveiðar verði leyfðar að nýju í heiminum. Einhverjir verða að fást til að éta kjötið, svo að japanska ríkið verði ekki að margfalda ríkisstyrkinn.
Fela sig í leyndó

Hvalveiðar eru mikil hugsjón í Japan, kosta hálfan milljarð króna árlega í niðurgreiðslum. Transparency International segir, að Japan múti líka eyríkjum og öðrum smáríkjum til að ganga í Alþjóða hvalveiðiráðið og greiða atkvæði með hvalveiðum. Árlegur fundur ráðsins hefst á föstudaginn og er þá búist við, að ný smáríki komi inn og hvalveiðiríki nái aftur meirihluta eftir tveggja áratuga veiðibann. Þá verður líka ákveðið, að atkvæðagreiðslur í ráðinu verði leynilegar, svo að ekki sé hægt að hengja einstakar ríkisstjórnir. Áheyrnarfulltrúum Greenpeace og annarra slíkra verður vísað á dyr.
Einmana Bandaríkin

Álit umheimsins á Bandaríkjunum heldur áfram að falla samkvæmt árlegri könnun Pew Research Center í 15 ríkjum heims. Á Spáni hefur álitið fallið úr 41% í 23% á einu ári. Hinir spurðu telja, að stríðið við Írak hafi gert heiminn hættulegri en hann var. Stuðningur við stríðið gegn hryðjuverkum hefur dalað, í Japan og á Spáni hefur hann hreinlega horfið. Athyglisvert er, að bara þrír af hverjum fjórum Bandaríkjamönnum vita um tilvist Abu Ghraib og Guantánamo fangelsanna, en níu af hverjum tíu Evrópumönnum og Japönum. Allir aðrir en Bandaríkjamenn hafa áhyggjur af umhverfismálum.
Prins veltir sér

Hestar geta ekki hannað atburðarás. Þegar Prins veltir sér á hina hliðina, lendir hann með fæturna í girðingu, af því að hann gerir sér ekki grein fyrir flatarmálsþörf veltunnar. Hann verður hræddur og hissa, en endurtekur mistökin. Pólitíkusar hanna hins vegar atburðarásir, þar á meðal Halldór Ásgrímsson. Að vísu fór fyrir honum eins og Prinsi, að atburðarásin gekk ekki upp. Það reyndist hægara sagt en gert að arfleiða Finn Ingólfsson að flokksríkinu. Ég man líka eftir manni, sem fótbrotnaði, því að hann gerði sér ekki grein fyrir flatarmálsþörf hestveltu. Hann varð fyrir hestinum.
Dauðir óvinir

Bandaríkjamenn taka myndir af föllnum óvinum, svo sem Zarkavi, og setja á almannafæri. Það gerðu líka geðsjúkir herforingjar að fornu. Þeir bundu dauða óvini upp í tré, svo að þeir sæjust víða að. Frumstæð er árátta villiþjóða að auglýsa manndráp sín til að stappa í sig stálinu og finnast stríð vera fyrirhafnar virði. Ekki segir sagan, að þetta lækki rostann í eftirlifendum. Kristnin hélt áfram að blómstra, þótt Jesús væri bundinn á kross. Þegar Saddam Hussein verður drepinn, munu Bandaríkjamenn örugglega senda öllum mynd af honum dauðum.
Landráni hafnað

Tony Blair, forsætisráðherra Bretlands, hafnaði í gær, að Ísrael ákveði einhliða landamæri sín. Samkvæmt tillögu Ehud Olmert, forsætisráðherra Ísraels, dregur Ísrael sig aðeins frá hluta hernumda landsins og ekki frá nágrenni Jerúsalem. Samkvæmt henni munu Palestínumenn áfram eiga erfitt með að komast milli meginhluta lands þeirra og höfuðborgar þeirra í Austur-Jerúsalem. Olmert mun ekki vinna hug og hjörtu Evrópumanna í málinu, því að einhliða útþensla Ísraels hefur harðlega verið gagnrýnd í álfunni. Aðeins í Bandaríkjunum hefur landránið stuðning.
Flokksmenn fái kaup

Snotur blaðagrein Óskars Bergssonar, frambjóðanda Framsóknar í Reykjavík, segir okkur, að Framsókn fari hvarvetna í meirihluta í bæjarstjórnum, því að flokkurinn sé samstarfshæfari en aðrir flokkar. Það eina, sem vantar í greinina, er, að hæfni flokksins byggist á, að hann er málefnafrjáls og getur því samið við hvern sem er um hvað sem er. Flokkurinn er nefnilega ekki stjórnmálaflokkur, heldur vinnumiðlun flokksmanna á mölinni. Samstarf hans í Reykjavík og breytingar á samstarfi hans í ríkisstjórn felast í að fá sem mest kaup fyrir sem flesta flokksmenn.
Stóra byltingin

Forngrikkir endurbættu atkvæðaritun Fönikíumanna, bættu sérhljóðum við samhljóðana. Þannig fundu þeir upp 30 tákna stafróf, eins konar hljóðritun, sem hentar öllum tungum. Áður höfðu tákn skipt hundruðum eða þúsundum. Þessi breyting framkallaði læsi, þar sem hvert tákn verður merkingarlaust eitt út af fyrir sig. Það setti einstaklinginn í öndvegi í samfélaginu, gerði lýðræði mögulegt og lagði grundvöll að óhlutbundinni, vísindalegri hugsun. Þetta gerðist fyrir 2735 árum og var önnur mesta bylting mannkynssögunnar. Almenningseign varð hún með ódýrri prentun lausra bókstafa hjá Gutenberg fyrir 550 árum.
Óvissuferð okkar

Nútíminn hefur fært okkur útvarp og sjónvarp, sem hafa gert læsi óþarft. Fólk er orðið eftirlæst, það hefur lært að lesa í barnaskóla, en notfærir sér það ekki. Talað mál fortíðarinnar hefur komið aftur í sviðsljósið eftir aldagamla einokun ritaðs máls í lögum og trú, fréttum og vísindum, bókmenntum og lýðræði. Fyrir daga stafrófsins var þorpið heimsmynd fólks. Lengi hefur ritmálið markað heimsmynd heilla þjóða, en nú er þorpið aftur komið til skjalanna sem alheimsþorpið. Með því verður í samfélaginu bylting, sem enginn sér enn, hvert muni leiða okkur.
Frjáls maður

Heimsleikar í fótbolta eru hafnir og ég hef nógan tíma til alls. í hvert sinn sem einhver nefnir fótbolta fagna ég að hafa nógan tíma. Margir telja sig skuldbundna að horfa á boltann tvo tíma eða fjóra eða sex á degi hverjum. Ég þarf ekki að fara í frí á nákvæmlega tilteknum tíma til að koma heimsleikunum fyrir í lífi mínu. Ég get þekkzt boð um að koma í kaffi í sveitinni án þess að skoða tímaskrá boltaleikja. Hér í húsinu er sjónvarpstæki, en ég þarf aldrei að kveikja á því. Það eru 24 ár síðan ég missti áhuga á fótbolta. Ég er orðinn frjáls.
Hægfara sumar

Úthaginn er enn sinugrár og græni liturinn á heimahaganum er bara slikja. Hrossin rása um í leit að haga, þótt þau líti ekki við heyi, sem bíður þeirra í grindum. Vorið er komið 11. júní, þótt fara verði niður á tún til að finna tíu sentimetra gras. Vont er að stunda landbúnað í köldu landi, þar sem heyskapur byrjar um það leyti, er dagur er orðinn lengstur. Úti í heimi eru tvær eða þrjár uppskerur grænmetis og korns á hverju ári. Raunar er gífurlegur lúxus að halda uppi landbúnaði á 66°N, sem hentar til alls annars en einmitt þessarar iðju.
Stórsókn Framsóknar

Menn eru ánægðir með Framsókn á Reyðarfirði, á Húsavík og í Keflavík, en í sveitum landsins er lítið fylgi við vatnsorkuver á hálendinu til að efla vinnu í sérstökum byggðum. Menn eru ekki heldur sáttir við að gefa álverum orkuna á hálfvirði. Á höfuðborgarsvæðinu er nánast enginn stuðningur við ofbeldi Framsóknar í umhverfismálum, né heldur við andúð hennar á öldruðum og öryrkjum samkvæmt stjórn hennar á heilbrigðis- og félagsmálum. Allra minnst er þó fylgi manna við hönnun atburðarásar í þágu klíku Halldór Ásgrímssonar, sem sízt af öllu er í stórsókn þessa dagana.
Bækur á skjánum

Eftir tæpan mánuð fást 300.000 stafrænar bækur ókeypis á vefnum hjá Project Gutenberg og World eBook Fair. Þetta eru fyrstu skrefin til stafræns bókasafns, sem á að spanna allar bækur. Leitarvélin Google er stórtækasti aðilinn, er nú að skanna allt bókasafn Harvard-háskóla. Þröskuldur í vegi byltingarinnar er skortur á lestölvum, sem virka eins og bækur og eru næstum eins léttar. Þær hafa ekki komið enn á markað, þótt Sony tali fallega um Reader sinn. Þegar hæfilegar tölvur koma, má vænta þess, að bókalestur í tölvum springi út.
Sex stríð í einu

Nató tekur æ víðar til hendinni. Það er með áætlanir um stríð á sex stöðum í heiminum með 60.000 hermönnum, þótt það hafi verið stofnað til að gæta friðar í Evrópu einni. Í auknum mæli kemur Atlantshafsbandalagið fram sem stuepige eftir yfirreið bandaríska hersins, hreinsar upp eftir herinn. Afganistan er gott dæmi um þessa iðju, sem kölluð er friðargæzla. Hún er í rauninni stríð, af því að þolendur gæzlunnar vilja ekki hafa neitt með hana að gera. Í hlutverki hnattvæddrar löggæzlu hefur Nató þau áhrif á þriðja heiminn, að þar fara menn að vantreysta Evrópu eins og Bandaríkjunum.
Súrari úthöf

Nú eru úthöfin farin að súrna eins og skógarnir og vötnin. Í efri lögum þeirra er 30% meiri sýra en var fyrir iðnbyltingu. Sýran étur til dæmis skeljar. Aukin sýra stafar af losun gróðurhúsalofttegunda og er þegar farin að hafa áhrif á lífríki hafsins, kannski líka á þorskinn og ýsuna. Úthafið er of stórt til að dugi að hella í það kalki eins og gert hefur verið við sum vötn. Thomas E. Lovejoy skrifar um þetta í International Herald Tribune og telur, að vinna verði hraðar gegn útblæstri hættulegra lofttegunda.
Risabandalagið

Myndað hefur verið fjölmennasta ríkjabandalag heims, Sjanghæ-klúbburinn, þar sem Kína og Rússland eru með nokkrum langtburtistan-ríkjum í Asíu í samkeppni við Bandaríkin. Eins og önnur slík segist það keppa að nýskipan stjórnmála og hagmála, en er í raun bandalag harðstjóra og einræðisherra. Það er andvígt stjórnarandstæðingum af hvaða tagi sem er. Mannréttindi eru blótsyrði í bandalaginu. Það er dæmi um, að vestræn gildi eru ekki að blómstra í heiminum. Hitt dæmið eru Bandaríkin, er hafa vikið frá vestrænum gildum, sem gefa okkar heimshluta reisn.
Róttæk Sómalía

Íslamistar hafa með valdi tekið völdin í Mógadisju, höfuðborg Sómalíu, af herstjórum á mála hjá Bandaríkjunum. Hinir nýju valdhafar eru hallir undir al Kaída og Osama bin Laden. Það er enn eitt dæmið um ósigra Bandaríkjanna í krossferðum George W. Bush forseta í ríkjum íslams. Almenningur og kaupmenn í landinu styðja íslamista, því að þeir skipuleggja þjónustu, meðan leppar Bandaríkjanna hugsa bara um að drepa fólk. Herstjórarnir eru nú komnir á flótta víðar í landinu. Þeir voru á sínum tíma illræmdir eftir kvikmyndina Black Hawk Down, sem fjallaði um frægan bardaga í landinu.
Endurtekin mistök

Bandaríkjamenn hafa gert alveg sömu mistök í Írak og Bretar gerðu þar eftir fall Tyrkjaveldis við lok fyrri heimsstyrjaldarinnar, segir H.D.S. Greenway í Boston Globe. Enda sé þeim fátt verr gefið en að læra sagnfræði, samanber fortíð Frakka í Víetnam. Fáránlegt orðalagið er eins á pólitískum ímyndunum árið 1920 og 2006. Menn töldu sig og telja sig vera frelsisengla, er megi ekki snúa baki við Írak, sem verði fyrirmyndar lýðræðisríki. Greenway klikkir út með því að segja, að enn eldri brezkir draugar séu á ferð í bandarísku hernámi Afganistans.
Svíar meðsekir

Skýrsla Evrópuráðsins um fangaflug bandarísku leyniþjónustunnar í Evrópu slær því föstu, að Pólland og Rúmenía hafi verið lönd pyndingabúða hennar. Ennfremur, að Svíþjóð, Þýzkaland, Spánn og Ítalíu séu meðal þeirra ríkja, sem leyfðu leyniþjónustunni að taka fólk ólöglega í fangaflugið. Alls telur nefnd Evrópuráðsins, undir forsæti Dick Marty, að 14 Evrópuríki séu að meira eða minna leyti samsek. Þau hafi brotið gegn Evrópusáttmálanum og Mannréttindasáttmála Sameinuðu þjóðanna. Því eiga margir valdamenn eftir að svara til saka, meðal annars Svíar.
Evrópa verst enn

Mikil barátta er um erfðabreytt matvæli í Evrópu, því að í flestum löndum álfunnar vilja hvorki bændur, stórmarkaðir né neytendur vita af slíkum mat. Erfðabreytt sæði fýkur hins vegar milli akra og tryggingafélög hafa neitað að tryggja bændur gegn skaðabótakröfum vegna foks á erfðabreyttu sæði. Smám saman verður erfitt fyrir hefðbundna bændur að selja afurðir sem ómengaðar, nema einstök lönd geti heft innreið erfðabreytts korns. Í deilunni er Alþjóða viðskiptastofnuninni beitt gegn Evrópu, enda er vistvænn og lífrænn landbúnaður utan við dómgreind viðskiptafræðinga hennar.
Hönnuð atburðarás

Að gömlum hætti Finns Ingólfssonar ætluðu þeir Halldór Ásgrímsson að hanna atburðarás um, að Halldór arfleiddi Finn að embættum flokksformanns og forsætisráðherra. Fórna átti Guðna Ágústssyni varaformanni í leiðinni. Hönnunin gekk ekki upp og varð Finnur frá að hverfa. Í sjónvarpinu í gær sást vel, að Guðni er frambærilegastur flokksmanna um þessar mundir, mun yfirvegaðri en til dæmis Valgerður Sverrisdóttir, sem gaggaði eins og reið hæna. Guðni kann að minnsta kosti mannasiði, sem er eftirsóttur eiginleiki í pólitík hvar sem er í heiminum.
Óhrein Leifsstöð

Nú er loksins komið í tízku að axla ábyrgð í pólitík. Það gildir þó ekki um embættismenn, sem eru þögulir eins og gröfin um, að Leifsstöð hefur glatað skráningu Evrópusambandsins sem gildur öryggisaðgangur inn í Evrópu. Íslenzkir embættismenn í utanríkisráðuneyti og í Leifsstöð hafa sofið á verðinum. Þeir hafa væntanlega ímyndað sér, að Evrópa sætti sig við, að öryggi í Leifsstöð sé alvarlega ábótavant. Þetta er dæmi um, að í kerfinu eru óhæfir embættismenn að skaða hagsmuni landsins. Annað dæmi er skortur á lögum um torfæruhjól og akstur þeirra utan vega.
Æðsti prestur

Landlæknir vill, að silkihúfur á spítölum ráði, hvort fjölmiðlar fái aðgang að sjúklingum, sem vilja tala við þá. Í Fréttablaðinu er birt mynd af Steingrími J. Sigfússyni með fréttinni og sagt, að hún sé ekki í tengslum við málsefnið. Það er rangt, myndin passar akkúrat við fréttina. Samkvæmt landlækni má Steingrímur ekki ráða, hvort hann talar við blaðamann á spítala. Heldur á einhver silkihúfan að ákveða það, svokallaður “æðsti fagstjórnandi”. Við vitum, að hrokinn er mikill á spítölum, en um þverbak keyrir að reyna að taka völdin af Steingrími ræðukóngi.
Refurinn bíður

Halldór Ásgrímsson heyktist í gær á að nefna Finn Ingólfsson eftirmann sinn og nýjan ráðherra. Hann ætlar að bíða með það til hausts og safna fylgi um Finn á ferðum um landið í sumar. Halldór vill hvorki, að Guðni Ágústsson né Siv Friðleifsdóttir taki við. Finnur er honum meira að skapi, enda er hann fulltrúi sömu spilltu sjónarmiðanna og Halldór er sjálfur. Finnur var á sínum tíma mesti refur íslenzkra stjórnmála og náði miklum fúlgum út úr sölu Búnaðarbankans. Afturkoma hans mun tryggja, að þjóðin fær ekki traust á hugsjónalausum og syndum spilltum flokki við brotthvarf Halldórs.
Torfæru-brjálæðingar

Ég sá hluta af eltingaleik löggunnar í þyrlu við ökumenn torfæruhjóla í Henglinum. Þótt löggan hafi tekið við sér, er rammi laganna lamaður í baráttunni við ferlega terrorista í náttúrunni. Réttast væri að banna þessi hjól alveg, setja að öðrum kosti á þau himinhá gjöld til að borga kostnað við eftirlit með varginum. Og hafa háar refsingar, þar á meðal fangelsisvist fyrir notkun óskráðra hjóla. Margir ökumanna torfæruhjóla eru brjálæðingar, sem ekki eiga heima í siðuðu þjóðfélagi. Lausagangur þeirra er gott dæmi um, að rangt er spakmælið um kerfiskarla okkar, að þeim sem guð gefi embætti gefi hann líka forstand.
Ónotuð ráðgjöf bregzt

Hafrannsóknastofnunin telur, að lengi hafi verið farið gegn hennar ráðum við úthlutun veiðikvóta. Hún vill 16% kvóta, en ráðherra og kvótakóngar vilja 25%. Kvótakóngar segja veiðiráðgjöf Hafró hafa brugðizt, þótt erfitt sé að ímynda sér, hvernig bregðist ráðgjöf, sem ekki er farið eftir. Þeir vilja fá frítt spil í restina af þorski og ýsu, enda margir með keyptan og dýran kvóta, sem kallar á stundargróða á kostnað langtímaöryggis. Einar K. Guðfinnsson ráðherra þykist vera úti að aka og ekkert skilja í Hafró. Vísindi hafa lítinn stuðning í kerfinu árið 2006.
Hoppaði á ströndinni

Enginn Þjóðverji var í Agadir árið 1911, svo að sóttur var einn til Mogador. Hann var settur á ströndina, þar sem hann hoppaði, en innrásarlið Þjóðverja hélt, að hann væri æstur teppasali. Þannig lýsir H.D.S. Greenway, dálkahöfundur Boston Globe, hvernig átti að útskýra innrás í Marokko á þeirri forsendu, að lífi Þjóðverja þar væri ógnað. Greenway minnist dæma um framleiðslu á forsendum fyrir stríði hjá Þjóðverjum, Japönum og Ísraelsmönnum. En nýjasta dæmi hans er lygi Breta og Bandaríkjamanna um, að Saddam Hussein hafi stjórnað hryðjuverkamönnum og gereyðingarvopnum í Írak.
Hakkavélin Fallaci

Oriana Fallaci er frægasta blaðakona heims, andstæða Jóhönnu Kristjóns, sem var hrifin af harðstjórum og sóttist eftir viðtali við þá, til dæmis Saddam Hussein, jafnvel Papadopoulosi hinum gríska, sem var ræfill og illmenni. Fallaci talaði við þessa sömu menn og ótal fleiri, fyrirleit þá alla og sagði það upp í opið geðið á þeim, meira að segja Khomeini erkiklerki. Henry Kissinger sagðist aldrei á æfinni hafa lent í annarri eins hakkavél. Nú á tímum er Fallaci dugleg við að hafa leiðtoga múslima að háði og spotti. Eins og þeir eiga skilið. Grein um Fallaci er í nýjum New Yorker.
Vefurinn virkar

Tekjur af auglýsingum á internetinu í Bretlandi eru nú komnar fram úr auglýsingum í dagblöðum. Þær hafa vaxið hröðum skrefum á allra síðustu árum, eftir að hafa verið lengi að komast í gang. Það er ekki flatarmál í borðum, sem gefur tekjur, heldur umferðarþungi í leitarvélum. Það sá fjöldi notenda, sem smellir til að sækja auglýsingu eða kynningu. Sérfræðingar í auglýsingafræðum spá, að markaðshlutdeild netsins muni enn aukast ört á næstu árum. Google er sá aðili, sem mest græðir á þessu nú, en dagblöð hafa einnig verið dugleg við að koma sér fyrir á vefnum.
Úr öskunni í eldinn

Skelfilegt slúður er um, að Finnur Ingólfssson verði formaður Framsóknar í stað Halldórs Ásgrímsson, þótt Guðni Ágústsson sé varaformaður. Halldór virðist ákveðinn í að sanna, að hægt sé að fá verri formann en hann er sjálfur. Samkvæmt skoðanakönnunum var Finnur á sínum tíma óvinsælasti ráðherrann, grátinn af fáum, þegar hann hrökklaðist úr pólitík. Hann var iðnaðar- og orkuráðherra og hóf þá hrokafullu landníðslu á hálendinu, sem hefur einkennt stjórnarsamstarfið. Finnur er mörgum minnisstæður. Að fá hann í stað Halldórs er að fara úr öskunni í eldinn.
Fyrir daga Einars

Áður en veiðar hófust á hvölum við Ísland, blésu þeir um allan sjó. Og nóg var af þorskinum líka, langt inn í fjarðarbotna, og var hann veiddur þar. Hvalir eru nú ekki nema brot af þeim fjölda, sem þeir voru þá. Samt telur Einar Guðfinnsson sjávarútvegsráðherra, að of mikil samkeppni sé frá hvölum um þorskinn einmitt núna. Hvað hefði hann sagt, ef hann hefði verið uppi fyrir daga hvalveiðanna? Vísindi ráðherrans eru engin, en gaman væri að sjá undirgefinn fiskifræðing halda uppi sagnfræðilegum vörnum fyrir ráðherrann sinn.
Uppbygging fyrir gýg

Sameinuðu þjóðirnar voru við völd á Austur-Tímor 1999-2002 og sendu þangað frægðarmenn, meðal annars frá Alþjóðabankanum, til að smíða innviði þjóðfélagsins eftir fyrra borgarastríð. Menn fara mikið í skóla í landinu, en fá enga vinnu að því loknu. Allt hið vestræna puð virðist hafa verið unnið fyrir gýg, því að nú er aftur hafið borgarastríð í landinu, að þessu sinni ekki gegn Indónesum, heldur milli sigurvegaranna. Kallað hefur verið í Ástralíu til að stilla til friðar og gengur frekar tregt. Það er ekki tekið út með sældinni að reisa þjóðir við með handafli.
Fanatískir feðgar

Líkur benda til, að Bjarni Benediktsson hafi sem dómsmálaráðherra í Kalda stríðinu látið hlera síma pólitískra andstæðinga á Alþingi. Það væri gróft brot á hefðum þingræðis, þótt George W. Bush hafi látið FBI leita á skrifstofu þingmanns demókrata í sjálfu þinghúsinu um daginn. Sonur Bjarna er nú dómsmálaráðherra og vill, að kerfið sjálft stjórni rannsókn á meintum afglöpum föðurins. Að vonum er stjórnarandstaðan ósátt og vill, að Alþingi skipi rannsóknarnefnd. Sú leið ein er líkleg til að finna, hvort pólitískt hatur hafi farið út í öfgar.
Ásakanir um svindl

Skoðanir eru á lofti um, að svindlað hafi verið í byggðakosningunum. Þeir, sem minnst mega sín í samfélaginu hafi verið misnotaðir. K-listinn í Grímsnesi er sakaður um að hafa misnotað vistmenn á Sólheimum og haft þar áróður á kjörstað. Framsókn í Reykjavík er sökuð um að hafa keypt atkvæði útlendinga í utankjörstaðaatkvæðagreiðslu, á nokkur þúsund krónur stykkið. Svona ásakanir eru nýjar hér á landi. Þær sýna, að framvegis verður brýnt að vanda betur umbúnað kosninga og hindra veiklundaða kosningasmala í að gera það, sem þá langar mest til.
Hugsjónabagginn

Því minna, sem flokkar koma með í farteskinu til stjórnarmyndunar, þeim mun fljótari eru þeir að semja. Því meira, sem þeir burðast með af hugsjónum, því meira dragast viðræður á langinn. Þess vegna nær tapari kosninganna, Framsókn, víðast inn í meirihlutasamstarf. Flokkurinn hefur nefnilega enga hugsjón aðra en að stjórna. Þess vegna ná sigurvegarar kosninganna, Vinstri grænir, nánast hvergi inn í meirihluta. Flokkurinn hefur nefnilega langar málefnaskrár og hugsanlegir samstarfsaðilar fórna höndum. Þetta er formúlan um, að þeir síðustu verða fyrstir í pólitík.
Embætti með forstand

Merkilegt er, að þjóð, sem öldum saman var ofsótt af embættismönnum, skuli trúa, að “þeim, sem guð gefur embætti, gefur hann líka forstand”. Innlendir embættismenn stóðu á sínum tíma gegn framförum í landinu, sem knúnar voru í gegn með dönsku valdboði. Þannig urðu Íslendingar læsir 1750-1800. Þannig hófst prentfrelsi í landinu 1855, gegn hatrammri andstöðu embættismanna. Samt trúa menn, að embættismenn einir megi skoða gagnabanka, sem búnir eru til á kostnað skattborgara og leyfa að Persónuvernd og Upplýsingalaganefnd hindri aðgang almennings. Í Bandaríkjunum er allt slíkt galopið.